# Esiopetus: Hyllyseikkailu

* Hyllyseikkailussa apuna ovat lelut, joita lapset etsivät kirjahyllyistä. Valmiita lelupusseja on tilattavissa pääkirjastosta, tai vaihtoehtoisesti voi käyttää esim. kotoa tai kirjastosta löytyviä leluja. Valmiiden pussien aiheet liittyvät mm. rakentamiseen, eläimiin, ruokaan, kulkupeleihin, harrastuksiin, terveyteen, eli eri kirjastoluokkien sisältöön.
* Lelujen avulla päästään keskustelemaan siitä, millaisista aiheista kirjastossa on aineistoja ja kuinka aineistoja voi käyttää, vrt. Kirjastopolun tavoitteet <https://kirjastopolkumikkeli.wordpress.com/esikoulu/>
* Hyllyseikkailun kesto on n. 30 minuuttia, minkä lisäksi luetaan satu, loru tms. ja näytetään tai kokeillaan kirjan lainaus ja palautus (kokonaiskesto n. 45 min)
* Ennen tuntia:
	+ Piilotetaan lelut sopiviin hyllyluokkiin, esim. leikkiauto luokkaan 62, Nalle Puh –lelu satukirjoihin jne.
	+ Lelut saavat olla hieman näkyvissä, niin että ne löytyvät ilman että niihin tarvitsee koskea. Kirjaston ja ryhmän koon mukaan leluja voi laittaa sekä tieto- että kaunoluokkiin tai vain tietoluokkiin.
	+ Valitaan kirja tai kirjat, joita luetaan tai esittellään, esim. kauno- ja tietokirja samasta aiheesta.
* Hyllyseikkailun kulku:
	+ Lapsista tehdään pareja, jotka lähtevät seikkailemaan
	+ Vaihe 1:
		- Kerrotaan, että hyllyissä piileskelee leluja, jotka yritetään löytää, mutta joihin ei vielä kosketa. Koska lelut yrittävät piiloutua, kannattaa liikkua varoen, hiiviskellen ja vakoillen, niin etteivät ne huomaa. Painetaan mieleen, montako lelua löytyi.
		- Kun on tarpeeksi hiippailtu, palataan lähtöpaikalle ja käydään yhdessä läpi, kuinka monta lelua kukin pari löysi.
	+ Vaihe 2:
		- Nyt lähdetään liikkeelle uudestaan. Tarkoituksena on, että jokainen pari käy hakemassa hyllystä yhden lelun ja valitsee ko. hyllystä yhden mieluisalta näyttävän kirjan. Jos käy niin, että joku pari ei löydäkään lelua, autetaan.
		- Kokoonnutaan taas lähtöpaikalle ja jutellaan lelusta ja kirjasta. Parit saavat kertoa esim. minkä lelun valitsivat/löysivät, minkälaisia kirjoja ko. hyllyssä oli, millä perusteella valitsivat kirjan, mistä kirja näyttäisi kertovan. Voidaan kysyä myös muilta, muistavatko, missä hyllyssä lelu piileskeli.
	+ Lopuksi kootaan kirjat jollekin pöydälle näyttelyksi. Näyttely voi olla esillä joko yhden tai useamman päivän.